Atické plémochoé (exaleiptron), 6. stor. pred Kr.
**Plémochoé** (starogr. *πλημοχόη* – *plémochoé*) je typ starogréckej nádoby.

Plémochoé (mn. č. *plémochoai*) je okrúhla nádoba na vysokej nôžke s pokrievkou. Používala sa na tekutiny (hlavne parfémované) v ženských spálňach. Na starogréckej keramike sú tieto nádoby zobrazené najmä v spojitosti so ženami, často v scénach so svadbami a pohrebmi. Nie je však úplne jasné, na ktorý konkrétny tvar (ak vôbec nejaký) sa termín plémochoé vzťahuje, v modernej literatúre sa totiž pri tejto forme nádoby môžu používať aj iné starogrécke názvy, ako napr. exaleiptron alebo kóthón (aj keď sa termín *exaleiptron* znalcami uprednostňuje pred termínom *plémochoé* či *kóthón*). Plémochoé (exaleiptrón) sa v starovekom Grécku vyrábalo (hlavne v Atike) od konca 7. do začiatku 4. stor. pred Kr.

V atickom meste Eleusina sa v mesiaci Boédromión konali tzv. Eleusínske mystériá (od 16. do 25. Veľké Eleusínie), na ktorých sa praktizovali náboženské rituály a modlitby hlavne za účelom obnovovania plodnosti zeme a za úrodu (zakladali sa na mýte o gréckej bohyni poľnohospodárstva, plodnosti a úrody Demeter, ktorá pri hľadaní svojej stratenej dcéry Persefony prišla do Eleusíny). V posledný deň eleusínskych mystérií, ktorý sa nazýval *Plémochoai*, slávnosť vyvrcholila pred Telestérionom (pred „zasväcovacou sieňou"), kde kňaz okrem iného vykonal aj rituál vyliatia vody (víno bolo pri tejto slávnosti tabu) z dvoch veľkých plémochoai (zasvätenci jedno plémochoé umiestnili na východnú a druhé na západnú stranu Telestérionu)

Referencie a bibliografia
-------------------------

1. 1 2  Classical Art Research Centre, *Pyxis and Exaleiptron*   Archivované 2020-01-16 na Wayback Machine
2. 1 2  Beth Cohen. *The Colors of Clay*. Los Angeles : Getty Publications, 2006. ISBN 978-08-9236-942-3. S. 92.
3. ↑  Toby Schreiber. *Athenian Vase Construction: A Potter's Analysis*. Santa Monica : Getty Publications, 1999. ISBN 978-08-9236-465-7. S. 107.
4. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 379.
5. ↑  Alexandra Alexandridou. *The Early Black-Figured Pottery of Attika in Context*. Leiden : BRILL, 2010. ISBN 978-90-0419-231-7. S. 29.
6. 1 2  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 370.
7. ↑  Dalibor Hejna. *Náboženství a společnost*. Praha : Grada Publishing, 2010. ISBN 978-80-2472-427-0. S. 67.
8. ↑  American Research Center in Egypt. *Journal of the American Research Center in Egypt*. Cairo : American Research Center in Egypt, 1968. ISBN 978-11-0700-823-6. S. 56.
9. ↑  Nikos E. Kaltsas, Harvey Alan Shapiro, Onassis Cultural Center. *Worshiping Women: Ritual and Reality in Classical Athens*. New York : Alexander S. Onassis Public Benefit Foundation in collaboration with the National Archaeological Museum, Athens, 208. ISBN 978-09-7765-984-5. S. 131.
10. ↑  Kevin Clinton. *Myth and Cult: The Iconography of the Eleusinian Mysteries*. Stockholm : Swedish Institute in Athens, 1992. ISBN 978-91-7916-025-8. S. 74.
11. ↑  Daniel Ogden. *A Companion to Greek Religion*. New York : John Wiley & Sons, 2008. ISBN 978-04-7099-734-5. S. 351.

Pozri aj
--------

* Typológia starogréckej keramiky